Vrou vas vir Montecasino-lyk | Maroela Media
Lt.kol. Lungelo Dlamini, 'n polisiewoordvoerder, het Woensdag gesê die vrou is Dinsdagaand in hegtenis geneem en behoort na verwagting Woensdagmiddag in die Randburg-landdroshof te verskyn, waarna haar naam bekend gemaak mag word.
Maroela Media het Maandag berig die ontbinde liggaam van die 37-jarige man is Sondagoggend in die vroeë oggendure in die kattebak van sy Nissan-motor op die vierde verdieping by die casino in Fourways, Johannesburg, gevind.
Die man is omstreeks 01:00 deur veiligheidsbeamptes ontdek nadat hulle ondersoek ingestel het toe hulle 'n slegte reuk uit die voertuig geruik het. Die polisie het intussen bevestig die liggaam is die eienaar van die voertuig. Die naam van die man is nog nie bekend gemaak nie omdat hy nog nie formeel deur sy familie uitgeken is nie. Die man is enkellopend en van Jukskeipark, 'n aangrensende gebied tot Montecasino.